<classify> MZOZO mkubwa umeibuka kati ya wanachama wa Chama cha Wananchi CUF wanaomuunga mkono Mwenyekiti wao wa Taifa, Profesa Ibrahim Lipumba dhidi ya askari polisi waliofi ka kuzuia kufanyika kwa Mkutano Mkuu wa saba wa chama hicho ulioanza jana Buguruni, Ilala- Dar es Salaam.Mkutano huo wa siku nne wa CUF umeitishwa na Baraza Kuu la CUF ambao kwa jana pamoja na mambo mengine, walihakikiwa wanachama wenye sifa za kushiriki Uchaguzi Mkuu wa viongozi utakaofanyika keshokutwa.Kabla ya kuanza kwa mkutano huo wakati ambapo tayari wanachama walikuwa wameshaingia ukumbini, askari waliwasili asubuhi kuzuia mkutano huo ambao walikumbana na upinzani mkali kutokea kwa viongozi wa CUF, mzozo uliochukua takribani saa nzima kisha askari waliondoka.Baada ya askari hao kuondoka, Mkurugenzi wa Habari na Mawasiliano ya Umma wa CUF, Abdul Kambaya aliwaambia waandishi wa habari kuwa askari walichukulia maelezo ya kuwa Profesa Lipumba amewekewa zuio la mahakama kuwa hatakiwi kuitisha Mkutano Mkuu wa wanachama ila kilichotokea ni kuwa mkutano huo haujaitishwa na mwenyekiti huyo isipokuwa Baraza Kuu la chama.Muda mfupi baadaye Naibu Msajili wa Vyama vya Siasa nchini, Sisty Nyahoza alifungua mkutano huo na kisha kuanza rasmi kwake huku waandishi wa habari wakitakiwa kutoka nje wakati mambo mbalimbali ya mustakabali wa chama na uhakiki wa wanachama hao ukiendelea.Takribani saa tatu baadaye askari walirejea safari hii wakiwa na nguvu kubwa zaidi; gari tatu za askari, mbili zikiwa zimebeba askari waliosheheni silaha nzito na mabomu ya machozi na moja likiwa limebeba viongozi akiwamo Mkuu wa Polisi Mkoa wa Kipolisi Ilala, Zuberi Chembela na gari jingine ni kubwa la maji ya kuwasha.Muda huu magari hayo mawili ya askari wenye silaha yaliingia ndani moja kwa moja katika hoteli ambayo mkutano ulifanyika huku lile la maji ya kuwasha likiegeshwa nje ya geti na walipowasili kwenye eneo hilo moja kwa moja walikumbana na viongozi wa CUF waliokuwa nje ya ukumbi wakiongozwa na Kambaya.Mzozo uliibuka wa mabishano makali ambapo safari hii CUF walionekana kujihami zaidi huku wanachama wake wengine wakianza kutoka ndani ya ukumbi na kusogelea sehemu yalipokuwa yakifanyika mabishano hayo.Gazeti hili liliwasikia baadhi ya viongozi wa CUF wakisema ni bora wafe wote hapo, lakini hawatoacha kufanya mkutano, na wengine wakililaumu Jeshi la Polisi kuwa limeshindwa kuzingatia haki kutaka kuzuia mkutano.Alisikika Kambaya akiwalalamikia askari hao kwa kuwaambia kuwa hakuna sababu ya chama hicho kuomba ruhusa kwenye kituo cha Polisi ili kifanye mkutano wake ila chenyewe kinaomba ruhusa hiyo kwa Msajili wa Vyama vya Siasa ambaye amewaruhusu kufanya mkutano.Mabishano makali yaliendelea kwa muda mrefu takribani saa nzima huku wanachama hao wa CUF wakionekana kujihami zaidi na wengine wakifunga geti la kutokea ndani humo wakisema wapo tayari wote kufia humo.Kuna wakati askari mmoja aliingia ndani ya ukumbi ambapo aliishia kutolewa nje kwa nguvu huku wanachama hao wakimsukuma hadi nje ya ukumbi.Wakati askari huyo akisukumwa wengine walikuwa wameshaanza kushuka kwenye magari yao hayo, na wakishika silaha zao, lakini hali hiyo haikuwatisha wanachama hao ambao walimsukuma hadi karibu na eneo la kutokea nje ya hoteli ambako alichukuliwa na askari wengine akiwamo RPC Chembela na kumtoa nje kabisa ya geti.Wakati wakiwa hapo nje baada ya takribani dakika 45, Profesa Lipumba alitoka nje ya geti kuzungumza na askari hao, ambaye dakika mbili baada ya kuwasalimia, alitoa simu na kumpigia mtu aliyedai kuwa ni mmoja kati ya watu wakubwa aliyezungumza naye kuhusu kile alichokiita vurugu za askari.Mimi sijazuiwa na wala sijaona zuio lolote lile kutokea mahakamani la kunitaka nisijihusishe na mkutano huu na ndio maana baada ya kuona kuna malalamiko na vurugu kati ya Polisi na wasaidizi wangu, nikaamua kuja kumaliza mzozo kwa kumpigia simu mtu mmoja mkubwa sana ambaye aliwaambia waondoke, alisema.  <topic>: KITAIFA 